הוועדה לענייני ביקורת המדינה, כנסת 18, פרוטוקול מספר 278, 2012-08-07 10:00

אורי אריאל: אנחנו מתחילים את הדיון בהיערכות לבחירות לכנסת השמונה-עשרה וניהולן – דוח מבקר המדינה 60ב' ממאי 2010.

אורי אריאל: החלטנו לקיים את הדיון הזה למרות שיש סעיפים רבים שהמבקר בדק והוא שואל אותנו למה לא מגיעים גם למוניציפלי וגם לאחרים, כי בסוף הבחירות יגיעו, גם אם לא יוקדמו, ואני לא יודע.

אורי אריאל: הן יגיעו והן יהיו בעוד שנה וחמישה חודשים.

אורי אריאל: ואנחנו רצינו לשמוע על הדברים שהיו בביקורת ולראות איך אנחנו נערכים לתת לכם בעיקר את הזמן להיערך כדי שהערות שהיו לא יחזרו על עצמן.

אורי אריאל: בשביל זה יש לנו ביקורת.

אורי אריאל: אני מקווה שאכן נשכיל לנצל את הזמן עד הבחירות ולהביא לתוצאות יותר טובות.

אורי אריאל: דוח הביקורת הקודם מציין דברים רבים שהתקיימו כשורה ובצורה טובה ובסך הכל מציין – אני מוכרח ורוצה לומר את זה – שהבחירות התנהלו כסדרן מבחינת ההתארגנות, לאו דווקא מבחינת התוצאות.

אורי אריאל: כל אחד בהשקפת עולמו.

אורי אריאל: מבחינת הארגון, הניהול והסיום שלהן, הבחירות התנהלו בסך הכל בסדר.

אורי אריאל: ועדיין המבקר מעיר הערות ואני בטוח שכולנו שותפים לרצון לתקן אותן.

אורי אריאל: אנחנו נשמע את מבקר המדינה, את בועז שיציג לנו את הנקודות ואחרי זה נעביר את רשות הדיבור אליכם בהתייחס בכלל למצב ולהיערכות.

אורי אריאל: אני מבקש שתאמרו לנו מה מצב ההיערכות היום לבחירות הבאות.

אורי אריאל: שנית, הליקויים – איך תיקנתם מה שתוקן ואיך מתארגנים לתקן את מה שעדיין צריך.

אורי אריאל: אם יהיה צורך נקיים עוד ישיבת מעקב אחת בעוד חמישה-שישה חודשים רק כדי לראות.

אורי אריאל: יכול להיות שדיווח בכתב יספיק לנו.

אורי אריאל: בועז, בבקשה.

בועז ענר: אני אפתח בכמה מילים ואעביר את רשות הדיבור לחנה, שריכזה את הביקורת הקודמת-קודמת, את הביקורת הנוכחית שהיתה ביקורת מעקב.

בועז ענר: אין ספק שזה שיאה של הדמוקרטיה, שיאו של ההליך הדמוקרטי.

בועז ענר: כפי שאמר היושב-ראש, יום הבחירות התנהל זה כבר מספר פעמים בצורה באמת טובה.

בועז ענר: הדברים ברורים, ידועים, אין בעיות מהותיות.

בועז ענר: עם זאת, מבקר המדינה מדגיש תשומת לב רבה למנעל של מערכת הבחירות.

בועז ענר: בדקנו בעבר, בדקנו גם בדוח האחרון – 2009, חלפו כבר כמה שנים – ואנחנו באמת מצפים לשמוע על תיקון מהותי של הדברים.

בועז ענר: באופן חוזר ונשנה ישנן בעיקר שתי בעיות עיקריות: סדרי העסקה, קבלת העובדים, קרבת משפחה והיתה גם בעיה מהותית בתחום של שירותי המחשוב – שכירות, רכש מחשבים ששמנו דגש במישור הזה.

בועז ענר: נשמח לשמוע על ההתקדמות.

בועז ענר: את עיקרי הממצאים תפרט חנה, כפי שאמרתי.

חנה יזרעלוביץ: שלום, בוקר טוב, כמו שציינו קודמיי באמת הבחירות מתנהלות בצורה מסודרת.

חנה יזרעלוביץ: אני עוקבת אחרי זה יחד עם אורלי משנת 88' ובסך הכל הבחירות מתנהלות כסדרן.

חנה יזרעלוביץ: קודם כל, הייתי רוצה לברך את אורלי שהחליפה את תמי בתפקיד ולאחל לה הצלחה בתפקיד.

אורלי עדס: תודה רבה.

חנה יזרעלוביץ: כמו שצוין כאן קודם, הביקורת על הבחירות לכנסת השמונה-עשרה את הדוח מעקב על הביקורת לבחירות לכנסת השבע-עשרה.

חנה יזרעלוביץ: שם נעשתה ביקורת מקיפה וצוין בה שלמרות שלא היו באמת ליקויים ובעיות בבחירות, ארגון הבחירות היה בזבזני, עלה כסף רב ולא היה צריך לעשות כך.

חנה יזרעלוביץ: עיקר הבזבוז ועיקר הליקויים בתחום המחשוב תוקנו בעקבות הקמת מערכת דמוקרטיה, שהיא מערכת מחשוב, חומרה ותוכנה חדשה שפועלת היום והיא תחסוך ככל הנראה כספים רבים.

חנה יזרעלוביץ: בתחום העסקת עובדים היו בעיות שנגעו לאופן העסקת העובדים, לתקן העובדים, למספר העובדים ולעובדים ביום הבחירות עצמו.

חנה יזרעלוביץ: ועדת הבחירות המרכזית מורכבת באופן קבוע ממספר מצומצם של עובדים, כשישה-שמונה עובדים, שכשלושה חודשים לפני הבחירות המטה המנהלי מתרחב ומגיע לכ-800 עובדים.

חנה יזרעלוביץ: ביום הבחירות עצמו מועסקים יותר מ-30,000 עובדים כמזכירים, כנהגים ותפקידים מהסוג הזה.

חנה יזרעלוביץ: לוועדת הבחירות לא היה תקן להעסקת עובדים.

חנה יזרעלוביץ: נקבע כדבריהם תקן שהוא רשימה של משרות, אבל לא נקבעו דרישות המשרה והכישורים הנדרשים כך שאי אפשר לדעת שמי שממונה לתפקיד הזה אכן מתאים לו.

אורי אריאל: רק כדי להבין, היו תקנים במובן המספרי אבל לא היה אפיון של התקנים.

חנה יזרעלוביץ: נכון.

חנה יזרעלוביץ: לא היו תיאורי תפקיד ולא היו דרישות משרה.

חנה יזרעלוביץ: חלק מהעובדים מועסקים במשרות קבועות וחלק מועסקים במשרות ארעיות ומשלמים להם לפי שעות עבודה.

חנה יזרעלוביץ: לא הוגדר באיזה תפקידים יועסקו עובדים קבועים ובאיזה עובדים ארעיים.

חנה יזרעלוביץ: גם זה נושא שצריך להיות מוסדר.

חנה יזרעלוביץ: אופן גיוס העובדים – ועדת הבחירות המרכזית נוהגת להעסיק עובדים על סמך היכרות אישית ולא באמצעות פנייה לכל מי שיבוא בחשבון במהלך אותן ארבע שנים או כמה שיש בין מערכת בחירות אחת לשנייה.

חנה יזרעלוביץ: גם הדבר הזה עוד לא תוקן.

חנה יזרעלוביץ: בעיה נוספת שהעלינו בבחירות לכנסת השבע-עשרה היתה שגילינו קרבת משפחה בין חברי ועדת בחירות אזורית לבין עובדי יום הבחירות.

חנה יזרעלוביץ: הוסדר הצורך שלא תהיה קרבת משפחה בין חברי אותה ועדה, אבל לא הוסדר שלא תהיה קרבת משפחה בין עובדי יום הבחירות לבין עובדי ועדת הבחירות המרכזית.

חנה יזרעלוביץ: מאחר ויש כאן אפשרות להשתכר סכום נכבד הצענו שגם זה יוסדר ותהיה מניעה של קרבת משפחה בין העובדים האלה.

בועז ענר: אני רוצה לציין שהגיעו למשרדינו בעבר וגם במערכת האחרונה מספר תלונות שמיות ואנונימיות שמתמיהות על המישור הזה, שמקבלים את א' ולא מקבלים אותי.

בועז ענר: זאת נקודה ציבורית מהותית – שוויון, שקיפות וכדומה.

חנה יזרעלוביץ: היו ועדות אזוריות בצפון שהעסיקו קרובי משפחה ממש בהיקפים ניכרים.

חנה יזרעלוביץ: הוסדר אופן גיוס מזכירי ועדות הקלפי.

חנה יזרעלוביץ: נעשית פנייה לכל הציבור, מראיינים את האנשים ועושים רשימות.

חנה יזרעלוביץ: זה דבר טוב.

חנה יזרעלוביץ: עוד דבר שהעלינו – אחרי כל מערכת בחירות מנהלי ועדי בחירות אזוריות כותבים סיכום והפקת לקחים מהבעיות העיקריות שהיו, אבל לא ראינו שנעשה איזשהו מהלך בעקבות הדוחות האלה, איזשהו דיון, הפקת לקחים ותיקון הדרוש תיקון לפי הליקויים שהם העלו.

חנה יזרעלוביץ: אלה הנקודות העיקריות.

אורי אריאל: תודה לחנה.

אורי אריאל: אני מצטרף לברכות לאורלי שעכשיו היא עומדת בראש.

אורי אריאל: קודמתה, תמי אדרי ששנים רבות עבדנו אתה, עזבה.

אורי אריאל: בבקשה, אורלי.

אורלי עדס: דיברנו כמה דקות לפני תחילת הישיבה ואמרתי שמבחינתנו בוועדת הבחירות אנחנו רואים בביקורת כלי ניהולי שחשוב מאד כי הוא נותן לנו נקודת מבט חיצונית.

אורלי עדס: כולנו מאד חיים בחירות, מאד מכירים את המערכת מבפנים ונקודת המבט הנוספת הזאת נותנת לנו ראייה קצת שונה על הדברים.

אורלי עדס: חנה ציינה שהיא מלווה אותנו משנת 88' וכל דוח ביקורת נבחן באופן מעמיק.

אורלי עדס: אנחנו בוחנים כל דבר לגופו של עניין ועד היום, מאז שניתן דוח הביקורת הנוכחי במאי 2010 עדיין פועל צוות היגוי מטעמנו שבוחן את הדברים.

אורלי עדס: אנחנו פועלים באמצעות צוות היגוי ויש שתי ועדות משנה מיוחדות שהקמנו לצורך הנושא.

אורלי עדס: מרבית הליקויים עליהם הצביע המבקר בדוח תוקנו נכון להיום.

אורלי עדס: מה שטרם תוקן נמצא עדיין בהליכי בחינה ואלה הנושאים היותר מורכבים כמו גיוס עובדים.

אורי אריאל: תפרטי בבקשה מה תוקן ומה לא תוקן, בעיקר מה עוד צריך שיפור.

אורלי עדס: לגבי דרישות המשרה – לוועדת הבחירות היה תמיד תקן ותיאורי תפקיד.

אורלי עדס: אכן, לא היו דרישות משרה.

אורלי עדס: קבענו דרישות משרה לכל הדרישות בתקן, כולל השכלה ונסיון.

אורלי עדס: כל עובד חדש שיגויס מעתה ואילך יגויס בהתאם לדרישות הללו.

אורלי עדס: זה כבר תוקן.

אורלי עדס: לעניין הגדרת משרות בתקן ולפי שעות – היתה הערה שלא נקבע באלו משרות יועסקו עובדים בתקן ובאלו משרות עובדים לפי שעות.

אורלי עדס: צוות ההיגוי החליט לקבוע צורת העסקה קבועה ותהיה אחידות.

אורלי עדס: קבענו משרות ליבה קבועות לכל הוועדות האזוריות, לכל אחת בהיקפים הנדרשים על פי הצרכים הספציפיים שלה, אבל יהיו משרות ליבה שרק בהן ניתן יהיה להעסיק עובדים בתקן ובכל יתר המשרות יהיו עובדים לפי שעות.

אורלי עדס: מבחינה זו הליקוי הזה תוקן.

אורלי עדס: לגבי הפערים בין הוועדות בהקצאת שעות – זו ביקורת שנייה בעניין הזה.

אורלי עדס: זה נושא מאד מורכב, הנושא של הקצאת שעות עבודה ואופן הניצול שלהן.

אורי אריאל: בשביל זה בחרו אותך.

אורלי עדס: נראה, אולי זה יועיל בעניין הזה.

אורלי עדס: בחנו את הנושא וכרגע אנחנו נמצאים לקראת שלב סופי של קביעת נוסחה חדשה שמבוססת על בסיס אחיד לכל הוועדות, אבל עם זאת אנחנו נותנים דגש גם לפרמטרים המיוחדים המשתנים בין ועדה לוועדה.

אורלי עדס: כל ועדה יש לה את המאפיינים השונים שלה מבחינת השטח הגאוגרפי, סוג האוכלוסיה, כמות הריכוזים וכו', שמשפיעה על אופן ההיערכות מבחינת שעות עבודה.

אורי אריאל: אורלי, יש לי בקשה ממך וגם מדוברים אחרים.

אורי אריאל: כשעוסקים באיזשהו נושא, תנו גם תאריך.

אורי אריאל: אם הבחירות הבאות יהיו בעוד חצי שעה נהיה מאורגנים יותר טוב?

אורלי עדס: כן.

אורלי עדס: מבחינה זו הכוונה שלנו היא להפעיל את הנוסחה החדשה בבחירות הקרובות.

אורי אריאל: גם אם הן יהיו בעוד חמישה חודשים?

אורלי עדס: גם אם הן יהיו בעוד חודש.

אורי אריאל: הן לא יהיו, כי זה לא חוקי.

אורלי עדס: אנחנו נקווה שזה לא יהיה לפני הזמן, מבחינתנו, אבל אנחנו מתכוונים להחיל את הנוסחה.

אורי אריאל: כמה זמן אתם צריכים להתארגנות?

אורי אריאל: הנה, הכנסת מתכנסת הערב ומחליטה על פיזור.

אורי אריאל: כמה זמן מינימום במאמץ גדול אתם צריכים?

אורלי עדס: המינימום הנדרש לפי החוק הוא 90 יום ואנחנו עומדים בזה.

אורלי עדס: אנחנו עושים את זה בלחץ עצום, כמובן, וזה דורש מכל אחד מאמצים.

אורי אריאל: בסדר, פעם בארבע שנים.

אורלי עדס: כן, אנחנו עושים את זה ב-90 יום.

אורלי עדס: בנושא של הקצאת שעות אנחנו הולכים לקראת שלב סופי של קביעת נוסחה חדשה שלוקחת בחשבון גם את כל הפרמטרים המיוחדים.

אורלי עדס: הנוסחה הזאת תהיה יחד עם הוראת שעה כי אנחנו נעשה את זה בהליך הדרגתי של שתי מערכות בחירות.

אורלי עדס: כרגע, הבסיס הוא מה שהיה בפעם הקודמת וכפי שהצביע המבקר היו חריגות בשעות אם זה כלפי מעלה ואם זה חוסר ניצול.

אורלי עדס: זה הבסיס שיש לנו כרגע.

אורלי עדס: אנחנו מניחים ובטוחים שאחרי מערכת הבחירות לכנסת התשע-עשרה, אחרי שננסה את הנוסחה החדשה נפיק את הלקחים ואת המסקנות ויהיה לנו בסיס לכנסת העשרים שהוא יותר נכון מבחינה מספרית ועליו נוכל לבסס את זה.

אורלי עדס: מדובר בהליך הדרגתי אבל זה כבר בשלבים סופיים.

אורלי עדס: היתה הערה לגבי כך שראש אגף המנהל אישר למספר ועדות אזוריות הקצאת שעות חריגה.

אורלי עדס: בנושא הקצאת שעות מעבר להקצאה קבענו נוהל חדש וזה גם יהיה דו-שלבי.

אורלי עדס: בשלב הראשון הקצאה של עד 10% - יידרש מנהל הוועדה להגיש בקשה מנומקת על דעת יושב-ראש הוועדה האזורית שהוא שופט, דבר שלא היה בעבר.

אורלי עדס: הוא יצטרך לנמק את הבקשה שלו וזה יוגש לוועדה מיוחדת שתוקם לצורך הנושא ותהיה ועדה לחריגה בשעות.

אורלי עדס: דרישה מעבר ל-10% האלה – תצטרך להיות מוגשת על ידי השופט, שהוא יושב-ראש ועדת הבחירות האזורית.

אורלי עדס: הוא יצטרך לנמק את הדרישה מדוע דרושות לו שעות נוספות ולתת תכנית עבודה לשעות הנוספות שהוא מבקש.

אורלי עדס: הכל יאושר בהתאם לצרכים.

אורלי עדס: בבחירות יש תבנית מוגדרת, יש תכנית עבודה, יש משימות קבועות אבל עם זאת יש המון דברים שצפים ועולים בכל רגע נתון כתוצאה מבעיות בשטח וחייבים לתת להם מענה.

אורלי עדס: אין ספק שצריך לאפשר למנהלים גמישות ניהולית אבל אנחנו מקווים שבכללים החדשים שקבענו נאפשר להם מצד אחד גמישות ניהולית ולנהל את הוועדה באופן הטוב ביותר כדי להשיג את המטרה של עריכת בחירות ללא תקלות, אבל לעשות את זה ביותר יעילות.

אורלי עדס: אנחנו מקווים שזה יעבוד ואם לא, נפיק שוב את הלקחים.

אורלי עדס: לגבי אופן גיוס העובדים – זה נושא מאד מורכב.

אורלי עדס: אנחנו בוחנים אותו מאז שנמסר הדוח ולמעשה הליך הבחינה התחיל אחרי הדוח לכנסת השבע-עשרה.

אורלי עדס: המסקנה בזמנו היתה שלא משנים את סדרי הגיוס וגם הוקדמו הבחירות ולא ניתן היה לעשות דבר.

אורלי עדס: בשנתיים וחצי האחרונות מינה צוות ההיגוי ועדה ציבורית שחלקה מורכבת מנציגים של ועדת הבחירות וחלקם אנשים חיצוניים למערכת, שבחן את הנושא.

אורלי עדס: בנוסף לכך זה נדון בפורומים שונים – בנשיאות ועדת הבחירות, בוועדת הכספים של ועדת הבחירות.

אורלי עדס: התקבלו החלטות מסוימות אבל חברי ועדת הבחירות, שלפי החוק הם אלה שאחראים לביצוע הבחירות, ביקשו לדון בהן מחדש.

אורלי עדס: לצערי, לא היה יושב-ראש לוועדת הבחירות במשך עשרה חודשים ולכן כל הנושא הוקפא באופן מסוים כי זה היה צריך לבוא לפתחו.

אורלי עדס: עם מינויה של השופטת נאור, שבינתיים שוב התחלפה, חידשנו את הנושא.

אורלי עדס: מונה צוות חדש לבחינת הנושא.

אורלי עדס: אנחנו בוחנים את זה וזה בהליכי בחינה.

אורלי עדס: זה מעלה הרבה מאד שאלות מאד מורכבות לגבי אופן ההתנהלות בתקופת בחירות.

אורלי עדס: בחנו, למשל, את האפשרות להקים מאגר עובדים שיוקם כבר כעת.

אורלי עדס: אני בספק אם נספיק לעשות אותו לבחירות הקרובות, אבל גם אם תתקבל החלטה זה כבר צעד אחד קדימה.

אורלי עדס: זה גם מעלה תהיות שונות ובעיות שונות, כמו, למשל: אם שלוש שנים לפני הבחירות נקים מאגר עובדים, נבחר עובדים שישמשו למשרות שיתפנו מעתה ואילך, עולה השאלה עד כמה הם יהיו זמינים בעוד שלוש שנים.

אורלי עדס: אם מדובר בעובדי מדינה, האם הם יקבלו בכלל את ההיתר בעוד שלוש שנים, כי זה כל אדם לגופו.

אורלי עדס: אם יהיה אדם שהוא מהמגזר הפרטי, האם המעסיק ייתן לו חופשה של שלושה חודשים או חודשיים לצאת לעבודת בחירות?

אורלי עדס: זה מעלה המון שאלות ואנחנו בוחנים את זה לעומק.

אורלי עדס: אנחנו מקווים להגיע להחלטה הכי נכונה שגם תתן מענה לשוויון ובמידת האפשר לפומביות, ועם זאת תאפשר לוועדת הבחירות להמשיך ולבצע את המשימה על הצד הטוב ביותר.

אורלי עדס: זה עדיין בהליכי בדיקה וכפי שאמרתי, יש צוות שעדיין בוחן את הנושא.

אורלי עדס: לגבי קרבת משפחה של עובדי יום הבחירות ועובדי הוועדות האזוריות – כפי שאמרה חנה, בעבר נקבע נוהל שאסר על קרבת משפחה בין עובד ועדה אזורית אחת לעובד ועדה אזורית אחרת.

אורלי עדס: יש לנו ברחבי הארץ 18 ועדות אזוריות וכבר נקבע שלא יכולים לעבוד שני קרובי משפחה.

אורלי עדס: מאז אנחנו דורשים מעובדים לחתום על הצהרה שאין קרבה משפחתית ועם זאת, במערכת הקודמת נמצאו מספר מקרים שלמרות ההצהרה הזו כן נקלטו עובדים כאלה.

אורלי עדס: אנחנו טיפלנו בנושא, אצל חלקם הופסקה עבודתם ובמקרים אחרים זה נבחן בוועדת חריגים.

אורלי עדס: לגבי הקרבה לעובדי יום הבחירות – התקבלה החלטה להרחיב את נוהל העסקת העובדים.

אורלי עדס: קבענו נוהל שאוסר על העסקת קרובי משפחה ביום הבחירות שהם קרובים של עובדי אותה ועדה אזורית.

אורלי עדס: דהיינו, אם אני עובדת בוועדה האזורית תל-אביב, קרובי משפחתי לא יוכלו לעבוד בוועדה האזורית תל-אביב.

אורלי עדס: בהקשר הזה אני מוכרחה לציין שהנוהל הזה לא יחול על עובדי יום הבחירות שמוכתבים לנו בנסיבות מיקום הקלפי, כמו אבות בית, שהם אלה שאחראים לפתיחת בית הספר, הכנת הכיתית וכו'.

אורלי עדס: אנחנו לא מחליטים מי הם יהיו, הם באים מטעם אותו מוסד ולנו אין שליטה על זה.

אורלי עדס: בנוסף, נקטנו שורה של צעדים לגבי אותם עובדים שצוין בדוח שהעסיקו עובדי משפחה ביום הבחירות וכפי שציינת, מספר רחב של עובדים.

אורלי עדס: הם קיבלו מאתנו מכתבים שבהם הוסברה חומרת המעשה מבחינתנו והבהרנו שבעתיד נשקול גם את עניין העסקתם.

חנה יזרעלוביץ: של חברי ועדת הבחירות?

אורלי עדס: כן.

אורלי עדס: אני רוצה לציין שיש כאן איזושהי בעיה.

אורלי עדס: בנוהל שחל בבחירות לכנסת השמונה-עשרה לא היתה הוראה ברורה וכתובה שאסרה על ההעסקה הזו.

אורלי עדס: לכן זה בגדר התראה כרגע אבל העמדנו אותם על חומרת המעשה.

אורלי עדס: אין לי ספק שהתופעה תצטמצם בהיקף ניכר.

אורלי עדס: לגבי תקן כמותי למקומות קלפי נגישים – דובר על כך שנמשכת התופעה של מיעוט מצביעים בקלפיות הנגישות ושיש לכך עלויות כי זו קלפי מיוחדת.

חנה יזרעלוביץ: זה דבר מבורך.

אורלי עדס: יזמנו תיקון חקיקה בנושא והחוק תוקן.

אורלי עדס: תיקנו את סעיף 68א לחוק הבחירות ונקבע בחוק שליושב-ראש ועדת הבחירות המרכזית תהיה הסמכות לקבוע, במידה ובריכוז אחד של קלפיות בבית ספר מסוים יש חמש קלפיות שמוגדרות כמותאמות למוגבלים בניידות מבחינת המיקום שלהן.

אורלי עדס: יושב-ראש ועדת הבחירות יהיה רשאי לקבוע שרק אחת מהן תשמש כקלפי למוגבלים בניידות.

אורלי עדס: עשינו בדיקה ונכון לעכשיו כפי הנראה זה יצמצם את מספר הקלפיות הנגישות ב-300, ייחסכו עלויות של 300 קלפיות ועם זאת, הדגש הוא שאוכלוסיית המוגבלים לא תיפגע.

אורלי עדס: אותה אוכלוסיה יהיה לה מקום קלפי באותו בית ספר עדיין תהיה קלפי מיוחדת, שמיועדת למוגבלים בניידות.

אורלי עדס: זה תיקון חקיקה שנעשה והליקוי תוקן.

אורלי עדס: לגבי שבעה יישובים שלא היתה בהם קלפי נגישה – נמצא שבשבעה יישובים לא היתה קלפי נגישה.

אורלי עדס: הסברנו שלא תמיד זה תלוי בנו מכיוון שמדובר בתנאי השטח של מקום הקלפי.

אורלי עדס: גם מבחינה גאוגרפית לא תמיד זה אפשרי, במקומות כמו ירושלים וכו', ולעיתים זה הנגשה שנדרשת על ידי הרשות המקומית, גם אם אלה תיקונים קלים.

אורלי עדס: לגבי שבעת המקומות הספציפיים אותרו בחלוף הזמן מבנים.

אורלי עדס: יש לנו צוות שפועל לאיתור מקומות קלפי למוגבלים בניידות.

אורלי עדס: מקומות שבהם הוא מוצא שנדרשות התאמות קלות, שבאמת לא כרוכות גם בעלויות רבות מצד הרשות או בבנייה מחודשת, אנחנו מסבים את תשומת לבם, מעבירים להם פירוט מה הדבר שיאפשר להפוך את המקום הזה לקלפי נגישה, כולל מידות וכו'.

אורלי עדס: באמת, בשבעת המקרים האלה פעלנו מול הרשויות המקומיות והותאמו מקומות קלפי מיוחדים.

אורלי עדס: בעקרון, היום יש בכל רשות מקומית ובכל מועצה אזורית קלפיות נגישות למוגבלים.

אורלי עדס: יש כ-1,400 קלפיות כאלה.

אורלי עדס: הצוות שלנו ממשיך לאתר לאורך כל ימות השנה.

אורלי עדס: הפעלת מערכת המחשוב החדשה – היתה הערה לגבי הדרכת בעלי התפקידים במטות המנהליים.

אורלי עדס: הליקוי הזה גם תוקן.

אורלי עדס: אנחנו מקווים.

אורלי עדס: אנחנו נבחן את זה בפעם הבאה ואני מקווה שזה יעבוד.

אורלי עדס: הכנו ערכות הדרכה, היינו כולנו ערוכים, נקבעו ימי הדרכה מרוכזים והוקדמו הבחירות.

אורלי עדס: ברגע שמוקדמות הבחירות לא תמיד העובדים זמינים באותו רגע לעבודה.

אורלי עדס: גם אם הם אנשים קבועים שעובדים בתפקידים הללו, עדיין הם נדרשים לקבלת היתר ממקום העבודה שלהם או לקבלת חופשה.

אורלי עדס: כל עוד הם לא מקבלים את זה, הם לא יכולים להתחיל לעבוד.

אורלי עדס: ברגע שהם לא יכולים להתחיל לעבוד הם לא יכלו להגיע להדרכות הללו.

אורלי עדס: בעיה נוספת שלא אפשרה את ההדרכות היתה המבנים.

אורלי עדס: אנחנו מקבלים התראה, כפי שאמרת, של כמה ימים שנקבע מועד הבחירות ומקימים יש מאין.

אורלי עדס: ישנו צוות מצומצם שפועל פה מתוך הכנסת במבנה אחד ואנחנו מקיימים 18 מחוזות ברחבי הארץ על כל המשתמע מזה, החל בגיוס העובדים, הקמת המבנה עצמו, הפיזי, למשרדי הוועדה והכשרתו לעבודה.

אורלי עדס: לעיתים זה לוקח שבוע, שבועיים או שלושה, תלוי בכל מקום.

אורלי עדס: ברגע שהמקום הוכשר מייד צריך להתחיל לעבוד.

אורלי עדס: במערכת הקודמת לולא היינו מתחילים לעבוד מייד ומתעכבים עם הפעלת המערכת, סביר להניח שזה היה גורם לעיכובים בהמשך שהיו עלולים לפגוע במהלך הבחירות.

אורלי עדס: לכן בחרנו בכל זאת להתחיל ללא הדרכות.

אורלי עדס: כרגע אנחנו נמצאים בסיומו של הליך תלת לאורך שלוש השנים האחרונות של שדרוג המערכת הממוחשבת החדשה ושדרוג התשתיות והכנסת שיפורים בעקבות הלקחים שלנו.

אורלי עדס: ברגע שנסיים נעדכן את ערכות ההדרכה.

אורלי עדס: אנחנו מתכוונים כבר כעת, בתקווה שלא יקדימו את הבחירות, לקיים מפגש הדרכה שלפחות נציג אחד מכל נושא בכל ועדה אזורית יודרך כבר עכשיו.

אורלי עדס: לפחות נציג אחד יידע ויכיר את המערכת על כל השיפורים שלה.

אורלי עדס: כך שגם אם תיווצר בעיה שוב בלחץ הזמנים ולא תתאפשר הדרכה מרוכזת, יהיה נציג אחד בכל תחום שישלוט בזה.

אורלי עדס: בנוסף לזה אנחנו בשלבי הפקה של מדיה חדשה, של סרטוני הדרכה שישולבו בתוך המערכת הממוחשבת עם הדרכה קולית למשתמשים וזה ילווה אותם ביום-יום.

אורלי עדס: שוב, במידה ולא תתאפשר הדרכה מרוכזת אלא הדרכה צמודה שמלווה בסרטון, בכל מסך שהם יפתחו יהיה סרטון שיסביר מה צריך לעשות עכשיו.

אורלי עדס: אנחנו מקווים שזה יפתור את הבעיה וזה לוקח אותנו גם צעד אחד קדימה.

אורלי עדס: הערה נוספת בתחום הזה היתה בנושא של קבלת הציוד.

אורלי עדס: היתה הערה שהתייחסה לכך שמתאמי המיכון, שהם למעשה עובדי הספק, בחלק מהמקרים הם אלה שאישרו את קבלת הציוד.

אורלי עדס: תיקנו גם את הליקוי הזה.

אורלי עדס: אנחנו נוציא הנחיה במקביל לטופס חדש שהכנו, שבו תהיה רשימת הציוד, ויידרשו שני אנשים לחתום על כל קבלת ציוד מטעם הוועדה, האחד יהיה מנהל ועדה אזורית או מי מטעמו שיחתום ויאשר את קבלת הציוד עצמו.

אורלי עדס: מתאם המיכון יהיה החותם השני אבל הוא יאשר את תקינות הציוד כיוון שהוא הגורם שמכיר את החומרה.

חנה יזרעלוביץ: מתאם המיכון הוא מטעם הספק?

אורלי עדס: כן.

אורלי עדס: הוא יאשר את תקינות הציוד כי הוא בעצם האיש הטכני המקצועי שמכיר.

אורלי עדס: לא בהכרח מנהל הוועדה האזורית הוא איש מחשוב שיודע לבדוק האם הכבל הזה או הראוטר הם תקינים.

אורלי עדס: מנהל הוועדה או מי מטעמו יאשרו את קבלת הציוד והמתאם מיכון את תקינות הציוד.

אורלי עדס: אנחנו גם אמרנו לחברת מל"מ, שנציגיה נמצאים כאן, שמבחינתנו טופס כזה שייחתם על ידי מתאם המיכון בלבד יהיה כאילו הציוד לא סופק.

אורלי עדס: הם ינחו את מתאמי המיכון, אנחנו ננחה את האנשים.

אורי אריאל: מה טיב ההתקשרות עם המל"מ?

אורי אריאל: לכמה זמן זה?

אורלי עדס: חברת מל"מ זכתה במכרז שאומר שההתקשרות אתה היא לשלוש מערכות בחירות או 12 שנה, המאוחר שבהן.

אורלי עדס: בינתיים הפעלנו את המערכת לראשונה בבחירות לכנסת השמונה-עשרה.

אורלי עדס: מאז הדוח בכנסת השבע-עשרה שבו עיקר הליקויים התמקדו בעיכובים בהקמת המערכת ובחוזה הישן, חלקם גם בחוזה החדש, עשינו נהלים חדשים ואנחנו פועלים בהתאם להם.

אורלי עדס: לסיכום אני יכולה לומר שלמעלה מ-90% מהליקויים תוקנו.

אורלי עדס: אנחנו עדיין ממשיכים יום-יום ובמקרה היום יש ישיבה של צוות ההיגוי.

אורלי עדס: גם ביוזמתנו אנחנו מפיקים את הלקחים הפנימיים שלנו, כל פעם מטפלים בתחום אחר, בין בחירות לבחירות לוקחים כל פעם תחום אחר ומשפרים אותו והפעם, למשל, לקחנו את נושא מערך ההדרכה שהולך לעבור שינוי מהותי מבחינת התכנים שלו, מבחינת הליכי הסינון, אופן הלימוד וכן הלאה.

אורלי עדס: פרסמנו מכרז להפקת לומדה אינטראקטיבית שתשמש גם כהליך סינון וגם כהליך לימוד.

אורלי עדס: אנחנו באמת לוקחים את הדברים לתשומת לבנו כי מטרתנו היא לייעל ולשפר את העבודה גם של הוועדה ותמיד להגיע ליעד שהבחירות יתקיימו באופן תקין וראוי.

אורי אריאל: תודה על הסקירה הממצה ובעיקר על התיקונים של הליקויים.

אורי אריאל: אורלי, אני רוצה שבמהלך שבועיים-שלושה תרכזי לנו את הדברים שאתם עדיין עוסקים בתיקונם, מה הליקוי, מה התיקון ומה תאריך היעד שבו זה יהיה מתוקן.

אורלי עדס: זה קצת קשה.

אורי אריאל: את תחליטי מה הזמן.

אורי אריאל: יכול להיות שהזמן הוא בין חודשיים לשלושה ואני לא תופס אתכם על יום.

אורי אריאל: אני הייתי מציע להיערך ככל שאתם יכולים.

אורי אריאל: העובדה היא שאתם מתקנים וזה סימן טוב כי יש למי לבוא בדרישה, בגדר אין מזרזים אלא למזורזים.

אורי אריאל: מי שכבר עובד, אפשר לבקש ממנו להזדרז.

אורי אריאל: מי שלא עובד, אז כלום.

אורי אריאל: תנסו להיכנס לאיזה מוד של עבודה ולוח זמנים שהוא שלושה-ארבעה חודשים ככל שזה ניתן ונטייב את המערכת לרמות כפי שראוי לנו.

אורי אריאל: ששי קציר, משרד הפנים, רוצה להוסיף לנו משהו?

ששי קציר: בכמה מילים.

ששי קציר: במהלך כל ימות השנה עם ועדת הבחירות המרכזית אנחנו פועלים בשיתוף פעולה מלא.

ששי קציר: יש לנו הרבה דברים משותפים.

ששי קציר: אם אנחנו מדברים על לקחים, גם של המבקר, אנחנו גם עברנו ביקורת כזו, אבל יש גם לקחים שלנו.

ששי קציר: אנחנו משתפים אחד את השני בלקחים.

ששי קציר: יש דברים שהם די דומים ואז אנחנו באופן הזה מנסים לשפר את המערכות שלנו.

ששי קציר: אורלי דיברה על אחד האתגרים המשמעותיים גם בוועדת הבחירות המרכזית וגם אצלנו והוא איך בפרק זמן קצר יחסית אנחנו מעבירים ידע ואת כל בעלי התפקידים מעמידים בכשירות כדי שיוכלו למלא את תפקידם.

ששי קציר: בדבר הזה אנחנו משקיעים מאמצים רבים גם אצלנו וגם אצל אורלי.

ששי קציר: דובר פה על מדריכים וגם אנחנו מצאנו לנכון שאותה רשימה של מדריכים תהיה רשימה משותפת.

ששי קציר: באמצעות המדריכים אנחנו מצליחים להעביר את הלקחים של כל אופן ההדרכה לבעלי התפקידים ובזה אנחנו גם פועלים.

ששי קציר: יש לנו עוד מה לעשות.

ששי קציר: יש לנו עוד פעילויות רבות שאנחנו עושים בשיתוף פעולה מלא, כמובן בתהליך של ההכנות וגם בתהליך של הבחירות עצמן.

ששי קציר: משרד הפנים אמון על נושא פנקס הבוחרים ואנחנו גם מעורבים בנושא של מיקום הקלפיות.

אורי אריאל: אתם ערוכים לבחירות מבחינתכם?

אורי אריאל: אני שואל אותך כמו שאני שואל את אורלי.

ששי קציר: אנחנו ערוכים לבחירות.

ששי קציר: אגב, בימים אלה אנחנו נמצאים בהכנות של מערכות בחירות של המועצות האזוריות.

ששי קציר: בדצמבר השנה כמחצית מהמועצות האזוריות מקיימות בחירות.

ששי קציר: זה תהליך קצת יותר ארוך ולכן בימים אלה אנחנו נמצאים בתוך מערכת בחירות ואנחנו מוכנים גם למערכת הבחירות שעל פי התאריך תהיה ב-22 באוקטובר בשנה הבאה, שזה אותו מועד של הבחירות לרשויות המקומיות ולכנסת.

אורלי עדס: גם אם הן יוקדמו אנחנו מוכנים.

ששי קציר: כן, כן.

אורי אריאל: יהיה לכם יותר נוח אם הבחירות המוניציפליות יהיו בנובמבר והבחירות הכלליות במועד אחר, או שזה לא משנה לכם?

ששי קציר: מנסיון העבר, הבחירות לכנסת ולרשויות המקומיות לא התקיימו באותו יום.

אורי אריאל: לא אמרתי באותו יום, אבל זה לא בידיכם.

אורי אריאל: זה בידינו.

אורלי עדס: יש כבר הצעת חוק שמונחת להפרדה.

ששי קציר: אם לא יקרה דבר, אני מניח שהבחירות לכנסת יתקיימו במועדן והבחירות לרשויות המקומיות יידחו לרבע הראשון של שנת 2014.

אורי אריאל: תודה.

אורי אריאל: אני מעיר שאתם תיערכו.

אורי אריאל: אני יודע שאתם נערכים כי הרי זה יכול להיות גם מעכשיו לעכשיו.

אורי אריאל: אתה אומר: "אם לא יקרה שום דבר".

אורי אריאל: עד היום במדינת ישראל תמיד קרה משהו.

אורי אריאל: לפי המקובל פה במדינתנו היקרה כנראה גם הפעם יכול, לא בהכרח, לקרות משהו.

אורי אריאל: אתם ערוכים, נכון?

ששי קציר: אין לנו בתכנית העבודה נסים.

אורי אריאל: בסדר גמור.

אורי אריאל: אין סומכים על הנס.

אורי אריאל: עורך הדין תומר, היועץ המשפטי של הוועדה, בבקשה.

תומר רוזנר: קודם כל, אני גם רוצה להצטרף לברכות לאורלי על התפקיד החדש בהזדמנות רשמית זו.

תומר רוזנר: שני נושאים שהייתי רוצה שהוועדה תשמע לגביהם מידע.

תומר רוזנר: הראשון, לגבי הנושא של המחשוב וההסכם החדש שלכם עם חברת מל"מ.

תומר רוזנר: האם הבטחתם בהסכם הזה שהזכויות בכל החומרה והתוכנה יהיו של הוועדה והמידע שמצטבר, באופן שיבטיח את אי תלות ועדת הבחירות המרכזית בספק החיצוני?

תומר רוזנר: הנושא השני הוא בנושא של היחסים בין ועדת הבחירות המרכזית לבין מנהל הכנסת.

תומר רוזנר: אני מבין שבתקופה האחרונה חלו שינויים במדיניות של מנהל הכנסת לגבי יחסיו עם ועדת הבחירות המרכזית באופן שעלול היה לעורר קשיים בתפקוד הוועדה.

תומר רוזנר: האם הנושא הזה נפתר ואם כן, כיצד?

אורלי עדס: בנושא של ההסכם עם מל"מ, למטב זכרוני הבטחנו את הדברים.

אורלי עדס: אני מוכנה לבדוק את זה שוב.

אורלי עדס: לגבי מנהל הכנסת – ועדת הבחירות יושבת בכנסת משנת 69' ומנהלת את ענייניה מתוך משכן הכנסת מכוח חוק משכן הכנסת ורחבתו, שאומר שיושב-ראש הכנסת רשאי להתיר לוועדת הבחירות לנהל את ענייניה במשכן.

אורלי עדס: המילה "רשאי" הפכה עם השנים לארבעים שנה ומעולם לא היתה מחלוקת על העניין הזה.

אורלי עדס: שיתוף הפעולה עם מנהל הכנסת היה הדוק מאד ואני רואה את זה כך שהכנסת וועדת הבחירות זה סוג של כלים שלובים.

אורלי עדס: זו הדרך לעבוד וכך זה צריך להיות.

אורלי עדס: לצערי, הגישה הנוכחית בכנסת קצת שונה.

אורלי עדס: עלו מעט קולות לגבי מעבר הוועדה מהמשכן אבל כרגע זה לא על הפרק.

אורלי עדס: לגבי כל הסדרת מערכת היחסים, שעד כה היתה מעולה, היתה מערכת תשלומים.

אורלי עדס: ועדת הבחירות משלמת את ההוצאות הנובעות מכוח פעילותה כאן במשכן.

אורלי עדס: היא שילמה עד היום רק עד מה שנבע בתקופת בחירות כי היקף הפעילות הוא גדול.

אורלי עדס: את כל ההוצאות הנלוות מהפעולות שלנו כאן.

אורלי עדס: היא לא שילמה בעבור השהייה שלה ביום-יום כי היו לנו שני חדרים קטנים.

אורלי עדס: אני מניחה שזה נבע מזה ואי אפשר היה לתמחר ארנונה או חשמל או הוצאות כאלה ואחרות.

אורלי עדס: היום, עם הדרישה שבאה מצד הנהלת הכנסת, הוועדה משלמת לכנסת את כל ההוצאות הנובעות בהתאם לדרישת הכנסת.

אורלי עדס: יושב-ראש הכנסת אמור להוציא בקרוב מסמך תנאים שמסדיר את כל נושא התשלומים, שזה כולל את הגלישה ברשת האינטרנט של הכנסת, את השימוש ברשת המחשבים של הכנסת לכל עמדת מחשב, ארנונה וכל מה שמשתמע מזה.

אורלי עדס: כל הוצאה והוצאה.

אורלי עדס: בנוסף לזה, לגבי העסקת עובדים כפי הנראה הולך להיות שינוי מהותי מבחינת הכנסת.

אורלי עדס: היו עובדים שהעסקנו בעבר גם בשוטף במסגרת היתר לעבודה פרטית שקיים בתקשי"ר ובשירות המדינה.

אורלי עדס: העסקנו עובדות כנסת בחשבות ועדת הבחירות בהיתר לעבודה נוספת.

אורלי עדס: עבודתן, לצערי, הופסקה.

אורלי עדס: אלה עובדות שהוכשרו בין עשר לעשרים שנה, למדו את עבודת הוועדה ולצערי עבודתן בוועדה הופסקה כי הוחלט שעובדי חשבות הכנסת לא יכולים לעבוד בוועדת הבחירות והן לא עובדות יותר.

אורלי עדס: לגבי העסקת העובדים בתקופת הבחירות – נקבעו כללים חדשים שיושב-ראש הכנסת אמור לחתום עליהם, למטב ידיעתי בקרוב, שעוסקים בכך שעובדי השירותים, כפי הנראה, לא יוכלו לעבוד כבר עבור ועדת הבחירות, עובדים אחרים לא יוכלו לעבוד בגלל ניגוד אינטרסים כאלה ואחרים.

אורלי עדס: אני לא יודעת בדיוק איך זה ייקבע ואני מקווה שתיכתב לכל עניין כזה חוות דעת כנדרש, כפי שמקובל כאשר מצביעים על ניגוד אינטרסים.

אורלי עדס: אי אפשר להשתמש רק באימרה ניגוד אינטרסים אלא צריך גם להצביע על זה.

אורלי עדס: יש גם הנחיה, ואני מניחה שתומר מכיר אותה, של היועץ המשפטי לממשלה שגם במקרה של בחינת ניגוד אינטרסים יש לעשות את המרב כדי לאפשר לעובד לקבל את ההיתר ולהגביל במגבלות מסוימות.

אורלי עדס: רק במקרים החריגים ביותר לא לאפשר את זה.

אורלי עדס: אני מקווה שגם במקרים האלה הכנסת תנהג כך כי אין ספק שכל ההחלטות הללו מצרות את צעדיה של ועדת הבחירות.

אורלי עדס: ועדת הבחירות העסיקה במשך השנים המון עובדי כנסת שהוכשרו.

אורלי עדס: התחום של הבחירות הוא תחום ייחודי.

אורלי עדס: גם מזכירה בוועדת הבחירות, גם תפקידה כמזכירה לא מסתכם בהקלדה או בתיוק.

אורלי עדס: היא רוכשת תחומי ידע מיוחדים ומסוימים וכל אחת עוסקת בתחום מאד מאד ספיציפי ומיוחד.

אורלי עדס: לצערי, ברגע שתופסק עבודתם של עובדים כאלה ואחרים זה יצר את צעדינו.

אורלי עדס: אני מקווה שבבוא הזמן תתקבלנה ההחלטות הנכונות שיאפשרו גם לנו להמשיך ולבצע את העבודה כנדרש.

תומר רוזנר: כלומר, זה לא ישפיע על המוכנות שלכם לבחירות.

אורלי עדס: אנחנו למודי נסיון ואנחנו נמצא פתרון לכל דבר ועניין.

אורלי עדס: חבל רק שהידע והנסיון שנצברו יילכו לאיבוד.

אורלי עדס: השקענו באנשים הללו.

אורי אריאל: תודה.

אורי אריאל: הזמן הגיע אז תיערכו.

אורי אריאל: גם אם זה בנובמבר, מה שלפי הנסיון המצטבר ב-64 שנים זה לא, הגענו ואנחנו כבר לקראת.

אורי אריאל: עוד מישהו ממשרדי הממשלה לפני מל"מ?

אורי אריאל: מל"מ, יש לכם משהו להוסיף לנו?

אורי אריאל: אתם ערוכים?

דניאל שושני: ערוכים ומוכנים.

אורי אריאל: ערוכים ומוכנים.

דניאל שושני: בהחלט.

אורי אריאל: עוד מישהו רוצה?

אורי אריאל: בבקשה.

הניה מרקוביץ: אני כבר איחלתי לאורלי הצלחה בתפקיד במפגשים שאנחנו מקיימים בשוטף.

הניה מרקוביץ: אם הכנסת היא אחד ממקורות כוח האדם לעובדי ועדת הבחירות, שירות המדינה הוא המקור השני הגדול לעובדים.

הניה מרקוביץ: אנחנו כרגע במשא ומתן ובפגישות אינטנסיביות כבר כמה חודשים עם אורלי והצוות שלה כדי לבחון שוויוניות של העסקת עובדי מדינה בוועדת הבחירות ובמיוחד דרך הקבלה שלהם לעבודה, למשרות שמתפנות.

הניה מרקוביץ: הדגש שנשים הוא על עובדי מדינה בכירים שיצאו לעבוד ויבקשו לצאת לעבוד בוועדת הבחירות.

הניה מרקוביץ: אנחנו בפגישות קבועות עם אנשי ועדת הבחירות כדי להסדיר את העניינים האלה.

הניה מרקוביץ: אם ששי קציר הזכיר את הבחירות המוניציפליות, זאת מערכת אחרת שאנחנו מטפלים בה.

הניה מרקוביץ: אלה עובדי משרד הפנים שעובדים בבחירות אלו.

אורי אריאל: אבל אנחנו לא דנים בזה.

אורי אריאל: מתי להערכתך תסיימו את הדיונים האינטנסיביים?

הניה מרקוביץ: אני מקווה שלקראת החגים הנושא יהיה סגור.

אורי אריאל: כלומר זה עכשיו, בעוד חודש.

אביתר טסלר: הדברים די סגורים בסך הכל.

אורי אריאל: גם אם זה ייקח חודש וחצי בגלל החגים זה בסדר.

אורי אריאל: אנחנו רוצים להבין את סדרי גודל הזמן.

הניה מרקוביץ: בטווח הקרוב.

אורי אריאל: חברים, עוד מישהו לפני שאני מסכם?

אורי אריאל: תודה למבקר המדינה, תודה לכל המשתתפים.

אורי אריאל: שוב, בהצלחה לאורלי.

אורי אריאל: יש לכם אחריות מאד גדולה דמוקרטיה הישראלית, שהיא דבר חשוב.

אורי אריאל: בעניין הזה יש הסכמה לאומית.

אורי אריאל: לכם יש מרכיב מאד חשוב בהצלחה של הבחירות, כפי שציין המבקר בדוח הקודם וגם עכשיו.

אורי אריאל: בסך הכל בבחירות אין תקלות גדולות כאלה שעושות רעש במערכת.

אורי אריאל: עם זאת, המבקר מצא דברים מסוימים שחלק תיקנתם וחלק בעבודה לתיקון.

אורי אריאל: שמענו את הדברים של הניה מנציבות שירות המדינה.

אורי אריאל: אנחנו מבקשים לקבל את הדוח שלך על הבעיות שעדיין קיימות, פתרונן, מי אחראי ותאריך משוער לסיום העניין.

אורי אריאל: אם אפשר לקבל את זה תוך שבועיים-שלושה – אני לא רוצה ללחוץ על יום, אבל שזה יגיע בזמן הקרוב כדי שנעקוב יחד אתכם.

אורי אריאל: אנחנו מודים לכל העוסקים במלאכה ומודים לכם, בעיקר לאלה שבאו.

אורי אריאל: אנחנו נשקול אם לקיים עוד מעקב אחד בטווח של מספר חודשים.

אורי אריאל: כרגע נסת

אורי אריאל: פק במעקב של מכתבים ושל דיבורים בינינו.

אורי אריאל: תודה רבה וכל טוב.